title: Decizia (UE) 2018/702 a Comisiei din 8 mai 2018 privind dispozițiile naționale notificate de Danemarca referitoare la adaosul de nitriți în anumite produse din carne [notificată cu numărul C(2018) 2721]

text:
               14.5.2018

               RO

               Jurnalul Oficial al Uniunii Europene

               L 118/7

         DECIZIA (UE) 2018/702 A COMISIEI
   din 8 mai 2018
   privind dispozițiile naționale notificate de Danemarca referitoare la adaosul de nitriți în anumite produse din carne

         [notificată cu numărul C(2018) 2721]

   (Numai textul în limba daneză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 114 alineatul (6),
   întrucât:
   I.   SITUAȚIA DE FAPT ȘI PROCEDURA

               (1)

               Prin Decizia (UE) 2015/826 a Comisiei (1) au fost aprobate dispozițiile naționale daneze privind adaosul de nitrit de potasiu (E 249) și de nitrit de sodiu (E 250) (nitriți) în produsele din carne vizate de Ordinul nr. 542 din 27 mai 2013 privind aditivii din produsele alimentare (BEK nr. 542 af 27.5.2013 (tilsætningbekendtgørelsen), Offentliggørelsesdato: 31.5.2013, Fødevareministeriet), pe care Regatul Danemarcei le-a notificat Comisiei prin scrisoarea din 25 noiembrie 2014, în temeiul articolului 114 alineatul (4) din Tratatul privind funcționarea Uniunii Europene (TFUE). Aceste dispoziții naționale sunt aprobate până la 22 mai 2018.

               (2)

               Regulamentul (CE) nr. 1333/2008 al Parlamentului European și al Consiliului (2) stabilește nivelurile și alte condiții de utilizare a nitriților în produsele din carne.

               (3)

               În conformitate cu Decizia (UE) 2015/826, Danemarca ar trebui să monitorizeze situația și să colecteze date pentru a se stabili dacă aplicarea nivelurilor stabilite în Regulamentul (CE) nr. 1333/2008 oferă nivelul necesar de protecție și, în caz contrar, dacă această aplicare ar determina riscuri inacceptabile pentru sănătatea umană.

               (4)

               Prin scrisoarea din 10 noiembrie 2017, Danemarca a notificat Comisiei intenția sa de a menține dispoziții naționale privind utilizarea nitriților ca aditivi în produsele din carne, care diferă de cele din Regulamentul (CE) nr. 1333/2008. În sprijinul acestei notificări, Danemarca a transmis informații care includ date privind consumul și importurile de produse din carne, expunerea la nitriți, analiza nitriților în produsele din carne, prevalența botulismului și o evaluare actualizată a riscului furnizată de către Institutul național pentru alimentație al Universității tehnice din Danemarca.

         1.   LEGISLAȚIA UNIUNII

   1.1.   ARTICOLUL 114 ALINEATELE (4) ȘI (6) DIN TFUE

               (5)

               Articolul 114 alineatul (4) din TFUE prevede că „În cazul în care, după adoptarea unei măsuri de armonizare de către Parlamentul European și Consiliu, de către Consiliu sau Comisie, un stat membru consideră necesară menținerea dispozițiilor de drept intern justificate de cerințele importante prevăzute la articolul 36 sau referitoare la protecția mediului ambiant ori a mediului de lucru, acesta adresează Comisiei o notificare, indicând motivele menținerii acestor dispoziții”.

               (6)

               În conformitate cu articolul 114 alineatul (6) din TFUE, Comisia aprobă sau respinge, în termen de șase luni de la notificare, dispozițiile naționale în cauză după ce a verificat dacă acestea reprezintă sau nu un mijloc de discriminare arbitrară sau o restricție disimulată în calea comerțului dintre statele membre și dacă ele constituie sau nu un obstacol în calea funcționării pieței interne.

         1.2.   REGULAMENTUL (CE) NR. 1333/2008

               (7)

               Conform principiilor generale ale Regulamentului (CE) nr. 1333/2008, aprobarea unui aditiv alimentar este condiționată de existența unei necesități tehnologice rezonabile, de acceptabilitatea sa din punctul de vedere al sănătății și de utilizarea sa fără a se induce în eroare consumatorul.

               (8)

               Anexa II la Regulamentul (CE) nr. 1333/2008 prevede o listă a Uniunii conținând aditivii alimentari aprobați pentru utilizare în produsele alimentare și condițiile de utilizare a acestor aditivi. Numai aditivii alimentari incluși în lista Uniunii pot fi introduși pe piață ca atare și utilizați în alimente conform condițiilor de utilizare menționate în listă.

               (9)

               Nitriții au fost utilizați în produsele din carne de multe decenii, inter alia, pentru a asigura, în combinație cu alți factori, conservarea și siguranța microbiologică a produselor din carne, în special a produselor din carne conservate, inhibând, printre altele, multiplicarea Clostridium botulinum, bacteria responsabilă pentru botulism, o boală care pune în pericol viața. În același timp, se recunoaște că prezența nitriților în produsele din carne poate conduce la formarea de nitrozamine, dintre care unele au fost identificate ca fiind cancerigene. Prin urmare, legislația din acest domeniu trebuie să stabilească un echilibru între, pe de o parte, riscul formării nitrozaminelor ca urmare a prezenței nitriților în produsele din carne și, pe de altă parte, efectele protectoare ale nitriților împotriva multiplicării bacteriilor, în special a celor responsabile de botulism.

               (10)

               Regulamentul (CE) nr. 1333/2008, anexa II, partea E, categoria de alimente 8.3: „Produse din carne” indică cantitățile maxime de nitrit de potasiu (E 249) și de nitrit de sodiu (E 250) care pot fi adăugate în cursul producției. Cantitatea maximă adăugată este de 150 mg/kg pentru majoritatea produselor din carne în general și de 100 mg/kg pentru produsele din carne sterilizate. Pentru unele produse specificate din carne conservată fabricate în mod tradițional în anumite state membre, cantitatea maximă adăugată este de 180 mg/kg.

               (11)

               Prin excepție de la regula generală, Regulamentul (CE) nr. 1333/2008, anexa II, partea E, categoria de alimente de la punctul 8.3.4: „Produsele din carne conservate în mod tradițional, cu prevederi specifice referitoare la nitriți și nitrați” stabilește niveluri reziduale maxime la finalul procesului de producție pentru anumite produse specificate din carne conservată tradițional, care sunt produse prin metode de producție tradiționale. Diferitelor grupuri de astfel de produse le sunt aplicabile niveluri reziduale maxime de 50 mg/kg, 100 mg/kg și 175 mg/kg, de exemplu, 175 mg/kg pentru Wiltshire bacon, dry cured bacon și produsele similare și 100 mg/kg pentru Wiltshire ham și produsele similare.

               (12)

               Nivelurile reziduale maxime sunt excepții de la regula generală de aplicare a cantităților adăugate maxime. Nivelurile respective se aplică numai produselor specifice realizate în mod tradițional în anumite state membre și pentru care nu este posibil să se controleze cât din cantitatea de sare de conservare adăugată este absorbită de carne, din cauza naturii procedeului de producție asociat acestor produse. Procedeul de producție al acestor produse specifice este descris în regulament pentru a permite identificarea „produselor similare” și pentru a clarifica care sunt produsele vizate de diferitele niveluri maxime.

               (13)

               Nivelurile maxime din Regulamentul (CE) nr. 1333/2008 sunt bazate pe avizele emise de Comitetul științific pentru alimentație (denumit în continuare „SCF” – Scientific Committee for Food) din 1990 (3) și 1995 (4), precum și de Autoritatea Europeană pentru Siguranța Alimentară (denumită în continuare „EFSA” – European Food Safety Authority) din 26 noiembrie 2003 (5). Cantitățile maxime care pot fi adăugate reflectă intervalele menționate în aceste avize științifice prin specificarea faptului că, în produsele din carne sterilizate, se permite până la 100 mg/kg de nitriți, iar în celelalte produse din carne se permite 150 mg/kg. Având în vedere marea varietate de produse din carne (conservată) și de metode de producție din Uniunea Europeană, legislatorul Uniunii a estimat că nu se poate specifica nivelul adecvat de nitriți pentru fiecare produs.

         2.   DISPOZIȚIILE NAȚIONALE NOTIFICATE

               (14)

               Dispozițiile naționale notificate de Danemarca la data de 10 noiembrie 2017 sunt cuprinse în Ordinul nr. 1044 din 4 septembrie 2015 privind aditivii din produsele alimentare (BEK nr. 1044 af 4.9.2015, Udskriftsdato: 25.9.2017, Fødevareministeriet). Ordinul menționat modifică Ordinul nr. 542 din 27 mai 2013 care fusese notificat anterior Comisiei și evaluat în contextul Deciziei (UE) 2015/826.

               (15)

               Ordinul nr. 1044 prevede că nitriții (E 249-250) destinați produselor din carne pot fi utilizați numai în condițiile specificate în anexa sa 3. Grupele de produse alimentare menționate în anexa respectivă corespund categoriilor de alimente enumerate în anexa II la Regulamentul (CE) nr. 1333/2008 privind aditivii alimentari și substituie utilizările care decurg din acesta:

                           Produs alimentar

                           Cantitate de nitriți adăugată (mg/kg)

                           8.3.1
                           Produse din carne netratate termic

                           Total 60 mg/kg
                           Dar în salami fermentat, total 100 mg/kg

                           8.3.2
                           Produse din carne tratate termic

                           Total 60 mg/kg
                           În produsele conservate integral sau semiconservate, total 150 mg/kg
                           În rullepølse (cârnați de carne rulată), total 100 mg/kg
                           În chiftelele tradiționale daneze și în pateul de ficat, 0 mg/kg

                           8.3.4
                           Produse din carne conservate în mod tradițional, cu prevederi specifice referitoare la nitriți și nitrați

                           Total 60 mg/kg
                           În bacon tip Wiltshire și în produse similare, total 150 mg/kg
                           În jambonul conservat în mod tradițional (spegeskinke) și în produse similare, 150 mg/kg

               (16)

               Prin urmare, nivelul maxim mai mic pentru nitriți (E249 și E 250) de 60 mg/kg se aplică multor tipuri de produse din carne, în timp ce limitele maxime corespunzătoare din Regulamentul (CE) nr. 1333/2008 sunt de 100 mg/kg sau de 150 mg/kg.

         3.   PROCEDURA

               (17)

               Prin scrisoarea din 10 noiembrie 2017, Danemarca a notificat Comisiei intenția sa de a menține dispoziții naționale privind utilizarea nitriților ca aditivi în produsele din carne, care diferă de cele din Regulamentul (CE) nr. 1333/2008. În sprijinul acestei notificări, Danemarca a transmis informații care includ date privind consumul și importurile de produse din carne, expunerea la nitriți, analiza nitriților în produsele din carne, prevalența botulismului și o evaluare actualizată a riscului furnizată de către Institutul național pentru alimentație al Universității tehnice din Danemarca (DTU).

               (18)

               Comisia a publicat un aviz referitor la notificare în Jurnalul Oficial al Uniunii Europene
                   (6) pentru a informa părțile interesate cu privire la dispozițiile naționale ale Danemarcei, precum și la motivele invocate în susținerea cererii. Prin scrisoarea din 28 martie 2018, Comisia a informat, de asemenea, celelalte state membre despre notificare și le-a oferit posibilitatea de a transmite observații în termen de 30 de zile. Comisia a primit observații în termenul specificat din partea Ciprului.
               Cipru nu se opune cererii Danemarcei de a menține norme naționale mai stricte privind utilizarea nitriților în produsele din carne și recunoaște poziția daneză conform căreia normele solicitate sunt necesare pentru protejarea sănătății publice. Cipru poate accepta cererea, cu condiția ca aceste norme să nu constituie o barieră în calea comerțului sau un obstacol disproporționat în calea funcționării pieței interne și o posibilă discriminare împotriva produselor produse în alt stat membru și comercializate în Danemarca.

         4.   REEVALUAREA NITRIȚILOR

               (19)

               În temeiul Regulamentului (UE) nr. 257/2010 al Comisiei (7), EFSA avea obligația de a reevalua siguranța nitritului de potasiu (E 249) și a nitritului de sodiu (E 250) ca aditivi alimentari. Pentru această reevaluare, EFSA a examinat avizele anterioare ale SCF și ale EFSA, în cazul în care sunt disponibile, dosarul original, datele transmise de operatorul sau operatorii economici interesați și/sau de orice altă parte interesată și datele puse la dispoziție de Comisie și de statele membre și a identificat orice articole relevante din literatura de specialitate publicate de la cea mai recentă evaluare a fiecărui aditiv alimentar.

               (20)

               Datele care au fost puse la dispoziție de Danemarca în sprijinul notificării sale anterioare (8) privind consumul de produse din carne, expunerea la nitriți, prevalența botulismului și formarea nitrozaminelor în produsele din carne prelucrată au fost transmise la EFSA împreună cu o cerere de a le lua în considerare în reevaluarea siguranței.

               (21)

               EFSA a emis, la 15 iunie 2017, un aviz științific cu privire la reevaluarea nitritului de potasiu (E 249) și a nitritului de sodiu (E 250) (9). EFSA a fixat doza zilnică acceptabilă (DZA) pentru ionul de nitrit la 0,07 mg/kg de greutate corporală pe zi și a estimat că expunerea populației generale la nitriți rezultată din utilizarea lor ca aditivi alimentari nu depășea DZA, în timp ce la copii, la vârful percentilei, această valoare era depășită ușor. Dacă se iau în considerare toate sursele de expunere la nitriți prin alimentație (aditivii alimentari, prezența naturală și contaminarea), DZA ar fi depășită la sugari, copii de vârstă mică și copii la expunere medie și la persoanele din toate grupele de vârstă la cea mai mare expunere. Contribuția nitriților utilizați ca aditivi alimentari a reprezentat aproximativ 17 % (intervalul 1,5-36,0 %) din expunerea totală.

               (22)

               În plus, EFSA a concluzionat că expunerea la nitrozaminele endogene prezenta motive de îngrijorare scăzută. În ceea ce privește expunerea la nitrozaminele exogene, EFSA, pe baza rezultatelor examinării sistematice efectuate pentru evaluarea relației dintre nitriții adăugați în produsele din carne, și formarea unor nitrozamine volatile cu cel mai ridicat nivel de risc toxicologic, a concluzionat că nu se poate face o distincție clară între acești compuși N-nitrozo produși din nitriții adăugați în limitele autorizate și cele care se găsesc în matricea produsului alimentar fără adaos de nitriți externi. Prin urmare, expunerea totală a fost calculată, deși aceasta nu se referă numai la utilizarea nitriților ca aditivi alimentari. Au existat unele preocupări în ceea ce privește expunerea globală la nitrozamine exogene la niveluri ridicate pentru toate categoriile de vârstă, cu excepția persoanelor în vârstă.

               (23)

               În sfârșit, EFSA a confirmat că există o legătură între N-nitrozodimetilamina preformată și cancerul colorectal și anumite elemente de probă care stabilesc o legătură între (i) nitriții din alimente și cancerul gastric și (ii) asocierea dintre nitriți și nitrați din produsele din carne prelucrată și cancerul colorectal.

         5.   MONITORIZAREA DE CĂTRE COMISIE

               (24)

               În 2014, Comisia a finalizat un studiu documentar privind monitorizarea punerii în aplicare de către statele membre a normelor UE privind nitriții. Studiul s-a bazat pe răspunsurile la un chestionar, care a fost transmis tuturor statelor membre. El a arătat că, cu unele excepții, cantitatea uzuală de nitriți adăugată în produsele din carne nesterilizate este mai mică decât cantitatea maximă admisă de UE, dar mai mare decât nivelurile daneze. În raport s-a concluzionat că posibilitatea de a reexamina nivelurile maxime actuale ale nitriților ar trebui explorată în continuare.

               (25)

               Prin urmare, Comisia a lansat un studiu ad-hoc vizând utilizarea nitriților de către industrie în diferite categorii de produse din carne. Acest studiu, realizat în 2016, a concluzionat că există posibilitatea revizuirii limitelor maxime de nitriți autorizate în prezent în legislația UE.

               (26)

               În contextul unei eventuale revizuiri a limitelor maxime de nitriți în temeiul Regulamentului (CE) nr. 1333/2008, Comisia trebuie să țină seama de concluziile studiului documentar desfășurat în statele membre, studiul ad-hoc privind utilizarea nitriților de către industrie, reevaluarea efectuată de EFSA și datele raportate de Danemarca.

         II.   EVALUARE

   1.   ADMISIBILITATE

               (27)

               În temeiul articolului 114 alineatele (4) și (6) din TFUE, un stat membru poate, după adoptarea unei măsuri de armonizare, să mențină dispoziții naționale mai stricte pe baza unor necesități majore menționate la articolul 36 din TFUE sau din motive de protecție a mediului sau a mediului de lucru, dacă el notifică aceste dispoziții naționale Comisiei, iar aceasta aprobă aceste măsuri.

               (28)

               Notificarea daneză se încadrează în dispozițiile naționale care derogă de la cele din partea E a anexei II la Regulamentul (CE) nr. 1333/2008 în ceea ce privește nitritul de potasiu (E 249) și nitritul de sodiu (E 250). Dispozițiile daneze actuale existau deja în fapt la momentul la care aceste niveluri maxime au fost stabilite inițial în Directiva 2006/52/CE a Parlamentului European și a Consiliului (10).

               (29)

               Prin Ordinul danez nr. 1044 se autorizează adăugarea de nitriți în produsele din carne numai în măsura în care nu sunt depășite cantitățile adăugate specifice. În funcție de produsele în cauză, aceste cantități maxime sunt 0 mg/kg, 60 mg/kg, 100 mg/kg sau 150 mg/kg, ele fiind mai mici pentru anumite produse decât cele prevăzute în Regulamentul (CE) nr. 1333/2008. În plus, spre deosebire de Regulamentul (CE) nr. 1333/2008, dispozițiile daneze nu conțin nicio excepție de la principiul stabilirii cantităților adăugate maxime pentru nitriți și, prin urmare, nu autorizează introducerea pe piață a anumitor produse din carne realizate în mod tradițional și provenite din alte state membre.

               (30)

               Prin urmare, dispozițiile daneze sunt mai stricte decât cele ale Regulamentului (CE) nr. 1333/2008, deoarece ele stabilesc cantități adăugate maxime mai mici pentru câteva tipuri de produse (în multe cazuri 60 mg/kg) și deoarece ele nu autorizează introducerea pe piață a anumitor produse tradiționale din carne pe baza nivelurilor reziduale maxime.

               (31)

               Conform articolului 114 alineatul (4) din TFUE, notificarea a fost completată de o descriere a motivelor aferente uneia sau mai multor necesități majore menționate la articolul 36 din TFUE, în acest caz protecția sănătății și a vieții oamenilor. Un memorandum din partea Ministerului danez al Mediului și Alimentației și o evaluare actualizată a riscurilor efectuată de Institutul național pentru alimentație al DTU conțin informații suplimentare privind consumul și importurile de produse din carne, expunerea la nitriți, analiza nitriților în produsele din carne existente pe piața daneză, prevalența botulismului și formarea nitrozaminelor în produsele din carne prelucrată.

               (32)

               Având în vedere cele menționate anterior, Comisia consideră că cererea transmisă de Danemarca în vederea obținerii autorizației de menținere a dispozițiilor sale naționale privind utilizarea nitriților în produsele din carne este admisibilă în temeiul articolului 114 alineatul (4) din TFUE.

         2.   EVALUAREA CU PRIVIRE LA FOND

               (33)

               În conformitate cu articolul 114 alineatele (4) și (6) primul paragraf din TFUE, Comisia trebuie să se asigure că sunt respectate toate condițiile care permit unui stat membru să-și mențină dispozițiile naționale care derogă de la o măsură de armonizare a Uniunii prevăzută la articolul respectiv.

               (34)

               În particular, Comisia trebuie să evalueze dacă dispozițiile naționale sunt sau nu justificate prin cerințele majore menționate la articolul 36 din TFUE sau dacă ele sunt în relație cu protecția mediului sau a mediului de lucru și dacă nu depășesc ceea ce este necesar pentru a se atinge obiectivul legitim urmărit. În plus, în cazul în care Comisia consideră că dispozițiile naționale respectă condițiile de mai sus, trebuie să verifice, în temeiul articolului 114 alineatul (6) din TFUE, dacă dispozițiile naționale reprezintă sau nu un mijloc de discriminare arbitrară sau o restricție disimulată în calea comerțului dintre statele membre sau dacă ele constituie sau nu un obstacol în calea bunei funcționări a pieței interne.

               (35)

               Trebuie observat faptul că, având în vedere intervalul de timp stabilit la articolul 114 alineatul (6) din TFUE, Comisia, atunci când examinează dacă măsurile naționale notificate în temeiul articolului 114 alineatul (4) din TFUE sunt justificate, trebuie să se bazeze pe justificările prezentate de statul membru notificator. Sarcina probei îi revine statului membru solicitant care urmărește menținerea măsurilor naționale.

               (36)

               Cu toate acestea, în cazul în care Comisia se află în posesia unor informații care sugerează necesitatea revizuirii măsurii de armonizare a Uniunii de la care derogă dispozițiile naționale notificate, ea poate ține seama de astfel de informații în cadrul evaluării dispozițiilor naționale în cauză.

         2.1.   POZIȚIA DANEMARCEI

               (37)

               Danemarca susține că legislația sa asigură un nivel mai înalt de protecție a sănătății și a vieții oamenilor, deoarece ea prevede cantități adăugate maxime mai mici de nitriți decât cele prevăzute în Regulamentul (CE) nr. 1333/2008 și nu permite introducerea pe piață a produselor din carne tradiționale pentru care nu pot fi stabilite cantitățile încorporate. Danemarca subliniază că dispozițiile sale respectă pe deplin recomandările formulate de SCF în 1990 și 1995 și, de asemenea, consideră că dispozițiile sale sunt justificate în lumina avizului EFSA din 26 noiembrie 2003 și a evaluării de către Danemarca a celui mai recent aviz EFSA din 15 iunie 2017.

               (38)

               Astfel, în opinia sa, evaluarea științifică globală demonstrează că: (a) utilizarea nitriților și a nitraților ar trebui să fie redusă cât mai mult posibil prin utilizarea unor cantități diferențiate în conformitate cu necesitățile tehnice aferente diferitelor produse alimentare; (b) utilizarea nitriților și a nitraților ar trebui să fie reglementată în funcție de cantitățile care sunt adăugate și nu de cantitățile reziduale; și (c) conservarea necesară este obținută utilizându-se cantitățile recomandate de EFSA (2003). În acest sens, în ceea ce privește nitriții, Danemarca consideră că dispozițiile sale naționale respectă în mod sistematic aceste recomandări, în timp ce Regulamentul (CE) nr. 1333/2008 nu le respectă.

               (39)

               Danemarca consideră că preocuparea cu privire la utilizarea cantităților de nitriți autorizate în conformitate cu Regulamentul (UE) nr. 1333/2008 se referă în special la riscul sporit al formării de nitrozamine. Spre deosebire de recentul aviz al EFSA, Danemarca consideră că formarea nitrozaminelor, atât volatile cât și nevolatile, depinde de cantitatea de nitriți adăugată, în timp ce EFSA recunoaște această legătură numai pentru cazul din urmă. S-a dovedit științific că multe nitrozamine volatile sunt genotoxice și cancerigene și studii epidemiologice mai recente se referă la legătura dintre consumul de produse din carne și apariția diferitelor forme de cancer. Aceasta susține restricțiile privind utilizarea nitriților ca aditivi. Danemarca subliniază, de asemenea, că marja până la DZA nu este mare pentru copii de vârstă mică, care au cea mai mare expunere la nitriți, conform calculelor actuale ale DZA pentru populația daneză.

               (40)

               Danemarca subliniază, de asemenea, că dispozițiile sale naționale sunt instituite de mai mulți ani și că nu au creat niciodată probleme în ceea ce privește conservarea produselor în cauză. În plus, în Danemarca se înregistrează o rată relativ mică a botulismului în comparație cu alte state membre ale UE, iar din 1980 nu s-a înregistrat nici măcar un singur caz cauzat de consumul de produse din carne. Danemarca precizează că din 2006 nu s-a înregistrat niciun caz de botulism pe teritoriul ei. Astfel, se consideră că dispozițiile daneze privind utilizarea nitriților în produsele din carne continuă să ofere o protecție cuprinzătoare împotriva intoxicațiilor alimentare.

               (41)

               Un memorandum din partea Ministerului danez al Mediului și Alimentației furnizează date suplimentare privind consumul și importul de produse din carne, precum și o analiză a nitriților din produsele din carne pe piața daneză.

               (42)

               Potrivit autorităților daneze, comparația între datele cele mai recente, adică între 2012 și 2014, demonstrează o creștere a consumului de produse din carne, inclusiv de mezeluri, care conțin adaos de nitriți. Aceasta era în concordanță cu tendința observată începând din 2000, indicând faptul că danezii sunt din ce în ce mai expuși la nitriții din produsele din carne, multe dintre acestea fiind acoperite de valoarea limită scăzută pentru nitriți de 60 mg/kg.

               (43)

               În ceea ce privește comerțul, Danemarca concluzionează că, în perioada examinată, normele speciale daneze nu au avut un impact negativ asupra importurilor produselor selectate în Danemarca, arătând că importurile au crescut cu aproximativ 5 % între 2013 și 2016, dacă datele pentru Germania ar fi excluse (11). Pe baza analizei nitriților din produsele din carne, Danemarca susține că conținutul de nitriți în produsele importate în Danemarca nu este mai mare decât cel din produsele daneze.

               (44)

               Prin urmare, Danemarca este de părere că menținerea normelor naționale privind utilizarea nitriților în produsele din carne, care sunt mai restrictive decât normele prevăzute de Regulamentul (CE) nr. 1333/2008, este legitimă. Potrivit Danemarcei, monitorizarea efectuată în conformitate cu Decizia (UE) 2015/826 demonstrează că aspectele referitoare la sănătate, luate anterior în considerare, sunt în continuare valabile. În final, Danemarca consideră că datele disponibile arată că dispozițiile daneze nu constituie un obstacol în calea comerțului cu produsele în cauză.

         2.2.   EVALUAREA POZIȚIEI DANEMARCEI
   2.2.1.
         Justificarea bazată pe cerințele majore menționate la articolul 36 din TFUE

               (45)

               Legislația daneză urmărește să atingă un nivel mai mare de protecție a sănătății și a vieții oamenilor din punctul de vedere al expunerii la nitriți și al posibilei formări a nitrozaminelor în produsele din carne, prin specificarea unor cantități adăugate maxime mai mici de nitriți în cazurile anumitor produse din carne, în raport cu nivelurile maxime prevăzute în temeiul Regulamentului (CE) nr. 1333/2008, precum și prin neautorizarea introducerii pe piață a produselor pentru care pot fi stabilite doar niveluri reziduale maxime.

               (46)

               În momentul evaluării legislației daneze pentru a determina dacă este efectiv adecvată și necesară pentru atingerea acestui obiectiv, un număr de factori trebuie luați în considerare. În particular, este necesar să se găsească un echilibru între două riscuri la adresa sănătății, pe de o parte, prezența nitrozaminelor în produsele din carne, iar pe de altă parte, siguranța microbiologică a produselor din carne. Cel din urmă aspect este mai mult decât o simplă necesitate tehnologică, este o preocupare foarte relevantă în sine pentru sănătate. Deși se recunoaște faptul că nivelurile de nitriți în produsele din carne trebuie să fie limitate, nivelurile mai mici de nitriți în carne nu vor conduce în mod automat la o protecție mai mare a sănătății umane. Cel mai adecvat nivel de nitriți depinde de un număr de factori recunoscuți în avizele relevante ale SCF și ale EFSA, de exemplu, adăugarea de sare, umiditatea, pH-ul, termenul de valabilitate al produsului, igiena, controlul temperaturii, etc.

               (47)

               Comisia trebuie să evalueze normele specifice alese de legislatorul danez și experiența acumulată cu aceste norme, care sunt în vigoare de mult timp. Prin cifrele pe care le-a pus la dispoziție referitoare la intoxicațiile alimentare și, în particular, la botulism, Danemarca a demonstrat că, până în prezent, a obținut rezultate satisfăcătoare prin aplicarea legislației sale. În general, aceste date arată că nivelurile maxime specificate în legislația daneză par să fi fost suficiente pentru a asigura siguranța microbiologică a produselor din carne produse în prezent în Danemarca și a metodelor de producție utilizate în prezent în această țară.

               (48)

               Spre deosebire de Regulamentul (CE) nr. 1333/2008, care stabilește niveluri reziduale maxime la finalul procesului de producție pentru anumite produse specificate din carne conservată tradițional, dispozițiile daneze nu conțin nicio excepție de la principiul stabilirii cantităților adăugate maxime. Acest lucru este valabil și pentru produse din carne conservate în saramură pentru care nu este posibil să se controleze cantitatea de sare de conservare încorporată absorbită. Conform datelor prezentate, Danemarca monitorizează adaosul de nitriți în produsele din carne conservate în saramură prin prelevarea de eșantioane cât mai aproape posibil de punctul de fabricare, astfel încât să se obțină o imagine cât mai realistă a cantității adăugate de nitriți. Cu toate acestea, rezultatele a două campanii de control daneze la măcelării cu amănuntul indică depășirea limitelor în aproape 35 % din eșantioanele conservate în saramură în 2014 și, respectiv, în 19 % în 2016. În consecință, autoritățile daneze vor oferi mai multe îndrumări măcelăriilor cu amănuntul cu privire la normele și factorii importanți în ceea ce privește absorbția nitriților în cursul saramurării. Acest lucru ar trebui să fie în continuare urmărit și monitorizat pentru ca Danemarca să poată confirma conformitatea și, prin urmare, caracterul adecvat al dispozițiilor naționale pentru aceste produse.

               (49)

               Comisia observă că legislația daneză, care este compatibilă cu avizele științifice relevante ale organismelor științifice ale Uniunii, se bazează pe o reglementare a valorilor adăugate maxime și respectă intervalele cantităților adăugate de nitriți menționate în aceste avize, și anume, 50-150 mg/kg. În același timp, Danemarca a stabilit cantități adăugate maxime mai specifice pentru grupuri particulare de produse din carne în raport cu regulamentul, având în vedere tipurile de produse din carne și metodele de producție care predomină în Danemarca.

               (50)

               În plus, trebuie luat în considerare faptul că, în conformitate cu informațiile puse la dispoziție de Danemarca, majoritatea produselor din carne consumate de populația daneză sunt produse din carne pentru care există în prezent o limită de 60 mg/kg și care ar trebui înlocuită cu o limită de 100 sau 150 mg/kg. Deși producătorii danezi, ca și producătorii din alte state membre, nu ar fi obligați să mărească cantitățile de nitriți adăugate în prezent în produsele lor până la nivelurile maxime prevăzute în Regulamentul (CE) nr. 1333/2008, o creștere a expunerii actuale a populației daneze la nitriți nu poate fi exclusă.

               (51)

               Pe baza informațiilor disponibile în prezent, Comisia consideră că cererea de menținere a măsurilor notificate poate fi temporar acceptată din motive de protecție a sănătății publice în Danemarca.

         2.2.2.
         Absența oricărei discriminări arbitrare, a oricărei restricționări disimulate a comerțului între statele membre sau a oricărui obstacol în calea funcționării pieței interne

   2.2.2.1.   Absența discriminării arbitrare

               (52)

               Articolul 114 alineatul (6) din TFUE obligă Comisia să verifice faptul că măsurile prevăzute nu reprezintă un mijloc de discriminare arbitrară. În conformitate cu jurisprudența Curții de Justiție, pentru a evita orice discriminare, situațiile similare nu trebuie tratate în moduri diferite, iar situațiile diferite nu trebuie tratate în același mod.

               (53)

               Normele naționale daneze se aplică atât produselor daneze, cât și produselor realizate în alte state membre. În absența oricărei dovezi contrare, se poate concluziona că dispozițiile naționale nu sunt un mijloc de discriminare arbitrară.

         2.2.2.2.   Absența unei restricționări disimulate a comerțului

               (54)

               Măsurile naționale care restricționează utilizarea produselor într-o măsură mai mare decât un regulament al Uniunii ar constitui, în mod normal, un obstacol în calea comerțului, în măsura în care produsele introduse legal pe piață și utilizate în restul Uniunii nu pot fi introduse pe piață în statul membru în cauză, ca urmare a interzicerii utilizării acestora. Condițiile prealabile stabilite la articolul 114 alineatul (6) din TFUE sunt menite să împiedice aplicarea din motive neadecvate a unor restricții bazate pe criteriile stabilite la alineatele (4) și (5) ale aceluiași articol și care constituie în fapt măsuri economice care împiedică importul de produse din alte state membre, cu alte cuvinte, un mijloc de a proteja indirect producția națională.

               (55)

               Având în vedere că normele daneze impun standarde mai stricte privind adaosul de nitriți în anumite produse din carne și operatorilor din alte state membre, într-un domeniu de altfel armonizat, ele sunt susceptibile să constituie o restricționare disimulată a comerțului sau un obstacol în calea funcționării pieței interne. Cu toate acestea, se recunoaște că articolul 114 alineatul (6) din TFUE trebuie interpretat în sensul în care doar măsurile naționale care constituie un obstacol disproporționat în calea pieței interne nu pot fi aprobate. În acest sens, Danemarca a transmis cifrele care indică faptul că importurile de produse selecționate din carne din alte state membre au crescut în cursul perioadei 1994-2016 și au fost stabile în perioada 2013-2016.

               (56)

               În absența oricărei dovezi care sugerează că dispozițiile naționale constituie în fapt o măsură menită să protejeze producția națională, se poate concluziona că ele nu constituie o restricționare disimulată a comerțului între statele membre.

         2.2.2.3.   Absența obstacolelor în calea funcționării pieței interne

               (57)

               Această condiție nu poate fi interpretată astfel încât să împiedice adoptarea oricărei măsuri naționale susceptibile să afecteze funcționarea pieței interne. Într-adevăr, orice măsură națională care reprezintă o derogare de la o măsură de armonizare destinată definitivării și funcționării pieței interne constituie, în substanță, o măsură susceptibilă să afecteze piața internă. În consecință, pentru a păstra caracterul util al procedurii menționate la articolul 114 din TFUE, conceptul de obstacol în calea bunei funcționări a pieței interne trebuie să fie înțeles, în contextul articolului 114 alineatul (6) din TFUE, ca având un efect disproporționat față de obiectivul urmărit.

               (58)

               Având în vedere beneficiile pentru sănătate invocate de către guvernul danez în relație cu reducerea expunerii la nitriții din produsele din carne și faptul că, pe baza informațiilor disponibile în prezent, comerțul pare să nu fie afectat deloc sau doar într-o măsură foarte mică, Comisia consideră că normele notificate de Danemarca pot continua să fie menținute temporar din motive de protecție a sănătății și a vieții oamenilor, având în vedere că ele nu sunt disproporționate și, prin urmare, nu constituie un obstacol în calea funcționării pieței interne în sensul articolului 114 alineatul (6) din TFUE.

               (59)

               Având în vedere această analiză, Comisia consideră că este îndeplinită condiția de absență a obstacolelor în calea funcționării pieței interne.

         2.2.3.
         Limitare în timp

               (60)

               Concluziile de mai sus sunt bazate pe informațiile disponibile în prezent și, în particular, pe informațiile care indică faptul că Danemarca a putut controla botulismul în pofida unor niveluri maxime mai mici de nitriți adăugați în anumite tipuri de produse din carne, ceea ce nu a perturbat comerțul într-o manieră disproporționată.

               (61)

               Un alt factor important este rata consumului de produse din carne în Danemarca, în contextul căreia aplicarea Regulamentului (CE) nr. 1333/2008 ar putea duce la o creștere a expunerii populației daneze la nitriți și, eventual, la nitrozamine.

               (62)

               Danemarca ar trebui să monitorizeze situația și să colecteze date pentru a se stabili dacă aplicarea nivelurilor stabilite în Regulamentul (CE) nr. 1333/2008 oferă nivelul necesar de protecție și, în caz contrar, dacă această aplicare ar determina riscuri inacceptabile pentru sănătatea umană. Datele colectate ar trebui să vizeze, în principal, controlul botulismului și conformitatea cu dispozițiile naționale daneze privind nitriții, în special pentru produsele din carne conservate în saramură. În plus, Danemarca ar trebui să continue să colecteze date privind importurile de produse din carne din alte state membre. Danemarca trebuie să transmită Comisiei datele colectate în termen de doi ani de la data adoptării prezentei decizii.
               În acest context, Comisia consideră că dispozițiile naționale pot fi aprobate, în limitele specificate mai sus, pentru o perioadă limitată de 3 ani.

         III.   CONCLUSION

               (63)

               Ținând cont de considerațiile de mai sus și de observațiile prezentate de Cipru privind notificarea transmisă de autoritățile daneze, Comisia consideră că cererea Danemarcei, primită de Comisie la 14 noiembrie 2017, vizând menținerea dispozițiilor sale naționale în ceea ce privește adaosul de nitriți, care sunt mai stricte decât cele ale Regulamentului (CE) nr. 1333/2008, poate fi aprobată pentru o perioadă de 3 ani de la data adoptării prezentei decizii. Danemarca ar trebui să continue să monitorizeze situația și să colecteze date pentru a se stabili dacă aplicarea nivelurilor stabilite în Regulamentul (CE) nr. 1333/2008 oferă nivelul necesar de protecție și, în caz contrar, dacă această aplicare ar determina riscuri inacceptabile pentru sănătatea umană,

         ADOPTĂ PREZENTA DECIZIE:
   Articolul 1
   Se aprobă dispozițiile naționale privind adaosul de nitriți în produsele din carne cuprinse în Ordinul nr. 1044 din 4 septembrie 2015 privind aditivii alimentari etc. în produsele alimentare (BEK nr. 1044 af 4.9.2015, Udskriftsdato: 25.9.2017, Fødevareministeriet, pe care Regatul Danemarcei le-a notificat Comisiei prin scrisoarea din 10 noiembrie 2017, în temeiul articolului 114 alineatul (4) din TFUE.
   Articolul 2
   Prezenta decizie expiră la 8 mai 2021.
   Articolul 3
   Prezenta decizie se adresează Regatului Danemarcei.

      Adoptată la Bruxelles, 8 mai 2018.

            Pentru Comisie

         Vytenis ANDRIUKAITIS

            Membru al Comisiei

      (1)  Decizia (UE) 2015/826 a Comisiei din 22 mai 2015 privind dispozițiile naționale notificate de Danemarca referitoare la adaosul de nitriți în anumite produse din carne (JO L 130, 28.5.2015, p. 10).

      (2)  Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (JO L 354, 31.12.2008, p. 16).

      (3)  Aviz privind nitrații și nitriții, exprimat la data de 19 octombrie 1990, Comisia Europeană – Rapoarte ale Comitetului științific pentru alimentație (seria 26), p. 21.

      (4)  Aviz privind nitrații și nitriții, exprimat la data de 22 septembrie 1995, Comisia Europeană – Rapoarte ale Comitetului științific pentru alimentație (seria 38), p. 1.

      (5)  Aviz al Grupului pentru pericole biologice formulat la cererea Comisiei privind efectele nitriților/nitraților asupra siguranței microbiologice a produselor din carne, The EFSA Journal (2003) 14, p. 1.

      (6)  JO C 114, 28.3.2018, p. 11.

      (7)  Regulamentul (UE) nr. 257/2010 al Comisiei din 25 martie 2010 de stabilire a unui program de reevaluare a aditivilor alimentari autorizați în conformitate cu Regulamentul (CE) nr. 1333/2008 al Parlamentului European și al Consiliului privind aditivii alimentari (JO L 80, 26.3.2010, p. 19).

      (8)  Notificarea Comisiei de către Danemarca, prin scrisoarea din 25 noiembrie 2014.

      (9)  EFSA Journal 2017;15(6):4786.

      (10)  Directiva 2006/52/CE a Parlamentului European și a Consiliului din 5 iulie 2006 de modificare a Directivei 95/2/CE privind aditivii alimentari, alții decât coloranții și îndulcitorii, și a Directivei 94/35/CE privind îndulcitorii care trebuie utilizați în produsele alimentare (JO L 204, 26.7.2006, p. 10).

      (11)  Danemarca a informat Comisia că există o eroare în memorandum în ceea ce privește importul de carne de porc conservată (bacon) din Germania și că nu există schimbări majore în ceea ce privește importul de bacon din Germania în Danemarca.


title: Decizia (PESC) 2018/706 a Consiliului din 14 mai 2018 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

text:
               14.5.2018

               RO

               Jurnalul Oficial al Uniunii Europene

               LI 118/3

         DECIZIA (PESC) 2018/706 A CONSILIULUI
   din 14 mai 2018
   de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (1), în special articolul 3 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 17 martie 2014, Consiliul a adoptat Decizia 2014/145/PESC.

               (2)

               În urma organizării de către Federația Rusă a alegerilor pentru președinția Rusiei în teritoriile anexate în mod ilegal Crimeea și Sevastopol, Consiliul consideră că cinci persoane ar trebui adăugate pe lista persoanelor, entităților și organismelor cărora li se aplică măsuri restrictive, astfel cum figurează în anexa la Decizia 2014/145/PESC.

               (3)

               Anexa la Decizia 2014/145/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Persoanele care figurează pe lista din anexa la prezenta decizie se adaugă pe lista prevăzută în anexa la Decizia 2014/145/PESC.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 14 mai 2018.

            Pentru Consiliu

            Președintele

         E. ZAHARIEVA

      (1)  JO L 78, 17.3.2014, p. 16.

      ANEXĂ
      Se adaugă următoarele persoane pe lista persoanelor din anexa la Decizia 2014/145/PESC:

                     Nume

                     Date de identificare

                     Motive

                     Data includerii pe listă

                     „162.

                     Inna Nikolayevna GUZEYEVA
                     (Инна Николаевна ГУЗЕЕВА)
                     Inna Nikolayevna GUZEEVA
                     (Инна Николаевна ГУЗЕЕВА)
                     Inna Mykolayivna HUZIEIEVA
                     (Iнна Миколаївна ГУЗЄЄВА)

                     Data nașterii: 20.5.1971
                     Locul nașterii: Crimeea
                     Adresă: Simferopol, Lisnevka, 83 str. Kievskaya, ap. 67

                     Președintă adjunctă a Comisiei electorale din Crimeea. În această calitate, a participat la organizarea alegerilor pentru președinția Rusiei din 18 martie 2018 în teritoriile ilegal anexate Crimeea și Sevastopol, sprijinind și punând în aplicare astfel în mod activ politici care subminează integritatea teritorială, suveranitatea și independența Ucrainei.

                     14.5.2018

                     163.

                     Natalya Ivanovna BEZRUCHENKO /
                     Natalia Ivanovna BEZRUCHENKO
                     (Наталья Ивановна БЕЗРУЧЕНКО)
                     Nataliya Ivanivna BEZRUCHENKO
                     (Наталія Iванівна БЕЗРУЧЕНКО)

                     Data nașterii: 22.8.1979
                     Locul nașterii: Simferopol, Crimeea
                     Adresă: Republica Autonomă Crimeea, Gresovskoe, str. Kryzhizhanovskogo 5-A, ap. 64

                     Secretar al Comisiei electorale din Crimeea. În această calitate, a participat la organizarea alegerilor pentru președinția Rusiei din 18 martie 2018 în teritoriile ilegal anexate Crimeea și Sevastopol, sprijinind și punând în aplicare astfel în mod activ politici care subminează integritatea teritorială, suveranitatea și independența Ucrainei.

                     14.5.2018

                     164.

                     Aleksandr Yurevich PETUKHOV /
                     Aleksandr Yurievich PETUKHOV
                     (Александр Юрьевич ПЕТУХОВ)
                     Oleksandr Yuriyovych PIETUKHOV
                     (Олександр Юрійович ПЄТУХОВ)

                     Data nașterii: 17.7.1970

                     Președintele Comisiei electorale din Sevastopol. În această calitate, a participat la organizarea alegerilor pentru președinția Rusiei din 18 martie 2018 în teritoriile ilegal anexate Crimeea și Sevastopol, sprijinind și punând în aplicare astfel în mod activ politici care subminează integritatea teritorială, suveranitatea și independența Ucrainei.

                     14.5.2018

                     165.

                     Miroslav Aleksandrovich POGORELOV
                     (Мирослав Александрович ПОГОРЕЛОВ)
                     Myroslav Oleksandrovych POHORIELOV
                     (Мирослав Олександрович ПОГОРЄЛОВ)

                     Data nașterii: 7.6.1968

                     Președinte adjunct al Comisiei electorale din Sevastopol. În această calitate, a participat la organizarea alegerilor pentru președinția Rusiei din 18 martie 2018 în teritoriile ilegal anexate Crimeea și Sevastopol, sprijinind și punând în aplicare astfel în mod activ politici care subminează integritatea teritorială, suveranitatea și independența Ucrainei.

                     14.5.2018

                     166.

                     Anastasiya Nikolayevna KAPRANOVA
                     (Анастасия Николаевна КАПРАНОВА)
                     Anastasiya Mykolayivna KAPRANOVA
                     (Анастасія Миколаївна КАПРАНОВА)

                     Data nașterii: 1964 (posibil: 21 aprilie)

                     Secretar al Comisiei electorale din Sevastopol. În această calitate, a participat la organizarea alegerilor pentru președinția Rusiei din 18 martie 2018 în teritoriile ilegal anexate, Crimeea și Sevastopol sprijinind și punând în aplicare astfel în mod activ politici care subminează integritatea teritorială, suveranitatea și independența Ucrainei.

                     14.5.2018”


title: Decizia (PESC) 2018/712 a Consiliului din 14 mai 2018 de modificare a Deciziei (PESC) 2016/2382 de instituire a Colegiului European de Securitate și Apărare (CESA)

text:
               15.5.2018

               RO

               Jurnalul Oficial al Uniunii Europene

               L 119/37

         DECIZIA (PESC) 2018/712 A CONSILIULUI
   din 14 mai 2018
   de modificare a Deciziei (PESC) 2016/2382 de instituire a Colegiului European de Securitate și Apărare (CESA)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1), articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 21 decembrie 2016, Consiliul a adoptat Decizia (PESC) 2016/2382 (1) de instituire a Colegiului European de Securitate și Apărare (CESA).

               (2)

               La 13 noiembrie 2017, Consiliul a adoptat concluzii privind securitatea și apărarea în contextul Strategiei globale a UE.

               (3)

               La 20 noiembrie 2017, Consiliul a adoptat concluzii privind comunicarea comună către Parlamentul European și Consiliu intitulată „Reziliență, prevenire și apărare: construirea unei securități cibernetice puternice pentru UE”.

               (4)

               La 6 februarie 2018, Comitetul director al CESA a convenit că CESA ar trebui să-și asume responsabilitatea de a crea o platformă de educație, formare, evaluare și exerciții în domeniul cibernetic (EFEE), observând necesitatea de a asigura complementaritatea cu alte eforturi și inițiative ale Uniunii.

               (5)

               Având în vedere că personalul CESA constă în principal în personal detașat, ar putea să fie necesar să se angajeze personal contractual pentru unele dintre posturile de manageri de formare în domeniul securității cibernetice, pentru a se permite dezvoltarea rapidă a platformei Cyber EFEE, în cazul în care nu au fost identificați experți naționali.

               (6)

               În consecință, ar trebui stabilită o nouă valoare de referință financiară pentru perioada cuprinsă între 1 ianuarie 2018 și 31 decembrie 2018.

               (7)

               Prin urmare, Decizia (PESC) 2016/2382 ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia (PESC) 2016/2382 se modifică după cum urmează:

               1.

               La articolul 3, se adaugă următoarea literă:

                           „(k)

                           să pună la dispoziția statelor membre și a administrațiilor Uniunii personal calificat care să cunoască politicile, instituțiile, procedurile și bunele practici ale Uniunii din domeniul securității și apărării cibernetice.”

               2.

               La articolul 4 alineatul (2), se adaugă următoarea literă:

                           „(h)

                           cursuri de conștientizare și de nivel avansat în domeniul cibernetic, inclusiv pentru sprijinirea misiunilor și a operațiilor PSAC.”

               3.

               Articolul 13 alineatul (1) litera (c) se înlocuiește cu următorul text:

                           „(c)

                           agenți contractuali, în cazul în care niciun expert național nu a fost identificat pentru funcția de expert administrativ și financiar sau pentru funcția de manager de formare în domeniul securității cibernetice și în urma aprobării din partea Comitetului director.”

               4.

               Articolul 16 alineatul (2) se înlocuiește cu următorul text:
               „(2)   Valoarea de referință financiară destinată acoperirii cheltuielilor CESA pentru perioada cuprinsă între 1 ianuarie 2018 și 31 decembrie 2018 este de 1 308 164,00 EUR.
               Valoarea de referință financiară menită să acoperire cheltuielile CESA pentru perioade ulterioare este stabilită de Consiliu.”

         Articolul 2
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 14 mai 2018.

            Pentru Consiliu

            Președintele

         E. ZAHARIEVA

      (1)  Decizia (PESC) 2016/2382 a Consiliului din 21 decembrie 2016 de instituire a Colegiului European de Securitate și Apărare (CESA) și de abrogare a Deciziei 2013/189/PESC (JO L 352, 23.12.2016, p. 60).


title: Decizia Consiliului din 14 mai 2018 de adoptare a poziției Consiliului privind proiectul de buget rectificativ nr. 1 al Uniunii Europene pentru exercițiul financiar 2018

text:
               15.5.2018

               RO

               Jurnalul Oficial al Uniunii Europene

               C 167/2

         DECIZIA CONSILIULUI
   din 14 mai 2018
   de adoptare a poziției Consiliului privind proiectul de buget rectificativ nr. 1 al Uniunii Europene pentru exercițiul financiar 2018
   (2018/C 167/02)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (1), în special articolul 41,
   întrucât:

               —

               bugetul Uniunii pentru exercițiul financiar 2018 a fost adoptat definitiv la 30 noiembrie 2017 (2),

               —

               la 22 februarie 2018, Comisia a înaintat o propunere care conținea proiectul de buget rectificativ nr. 1 la bugetul general pentru exercițiul financiar 2018,

         DECIDE:
   Articol unic
   Poziția Consiliului privind proiectul de buget rectificativ nr. 1 al Uniunii Europene pentru exercițiul financiar 2018 a fost adoptată la 14 mai 2018.
   Textul integral poate fi accesat pentru consultare sau descărcare pe site-ul Consiliului: http://www.consilium.europa.eu/

      Adoptată la Bruxelles, 14 mai 2018.

            Pentru Consiliu

            Președintele

         E. ZAHARIEVA

      (1)  JO L 298, 26.10.2012, p. 1.

      (2)  JO L 57, 28.2.2018, p. 1.


title: Decizia (PESC) 2018/717 a Consiliului din 14 mai 2018 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA)

text:
               16.5.2018

               RO

               Jurnalul Oficial al Uniunii Europene

               L 120/10

         DECIZIA (PESC) 2018/717 A CONSILIULUI
   din 14 mai 2018
   de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 18 mai 2015, Consiliul a adoptat Decizia (PESC) 2015/778 (1) privind o operație militară a UE în zona central-sudică a Mării Mediterane (EUNAVFOR MED operația SOPHIA), pentru a contribui la subminarea modului în care acționează rețelele de introducere ilegală de persoane și de trafic de persoane în zona central-sudică a Mării Mediterane.

               (2)

               La 20 iunie 2016, Consiliul a adoptat Decizia (PESC) 2016/993 (2) care a modificat Decizia (PESC) 2015/778 prin extinderea mandatului operației, în special pentru a contribui la schimbul de informații și punerea în aplicare a embargoului ONU asupra armelor în marea liberă din largul coastei Libiei.

               (3)

               La 19 decembrie 2016, Consiliul a adoptat Decizia (PESC) 2016/2314 (3), iar la 25 iulie 2017, Decizia (PESC) 2017/1385 (4) prin care a extins autorizațiile acordate EUNAVFOR MED operația SOPHIA de a face schimb de informații cu actorii relevanți.

               (4)

               La 20 martie 2018, Comitetul politic și de securitate a convenit că, în vederea îmbunătățirii schimbului de informații cu autoritățile relevante de aplicare a legii din statele membre și agențiile Uniunii, EUNAVFOR MED operația SOPHIA poate găzdui o celulă specializată în informații privind criminalitatea (CIC) în cadrul operațiunii.

               (5)

               Este necesar ca prelucrarea datelor cu caracter personal de către membrii CIC să respecte articolul 8 din Carta drepturilor fundamentale a Uniunii Europene.

               (6)

               Decizia (PESC) 2015/778 ar trebui modificată în consecință.

               (7)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare. Prin urmare, Danemarca nu participă la adoptarea prezentei decizii, aceasta nu este obligatorie pentru respectivul stat membru, nu i se aplică și nu participă la finanțarea acestei operații,

         ADOPTĂ PREZENTA DECIZIE:
   Articolul 1
   La articolul 8 din Decizia (PESC) 2015/778, se adaugă următorul alineat:

      „(4)   EUNAVFOR MED operația SOPHIA poate găzdui o celulă specializată în informații privind criminalitatea (CIC) formată din personalul autorităților relevante de aplicare a legii din statele membre, precum și din cadrul agențiilor Uniunii enumerate la alineatul (3) de la prezentul articol, în scopul de a facilita primirea, colectarea și transmiterea de informații, inclusiv date cu caracter personal, privind introducerea ilegală de persoane și traficul de ființe umane, embargoul asupra armelor impus Libiei, traficul ilegal, astfel cum este menționat la articolul 2b alineatul (4), precum și infracțiunile relevante pentru securitatea operației.
      Prelucrarea datelor cu caracter personal în acest context se efectuează în conformitate cu dreptul aplicabil al statului de pavilion al navei pe care se află CIC și, în ceea ce privește personalul agențiilor Uniunii, în conformitate cu cadrul juridic aplicabil agențiilor respective.”

   Articolul 2
   Prezenta decizie intră în vigoare la data adoptării.

      Adoptată la Bruxelles, 14 mai 2018.

            Pentru Consiliu

            Președintele

         E. ZAHARIEVA

      (1)  Decizia (PESC) 2015/778 a Consiliului din 18 mai 2015 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA) (JO L 122, 19.5.2015, p. 31).

      (2)  Decizia (PESC) 2016/993 a Consiliului din 20 iunie 2016 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA) (JO L 162, 21.6.2016, p. 18).

      (3)  Decizia (PESC) 2016/2314 a Consiliului din 19 decembrie 2016 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EU NAVFOR MED operația SOPHIA) (JO L 345, 20.12.2016, p. 62).

      (4)  Decizia (PESC) 2017/1385 a Consiliului din 25 iulie 2017 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA) (JO L 194, 26.7.2017, p. 61).


title: Decizia (PESC) 2018/715 a Consiliului din 14 mai 2018 de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene

text:
               16.5.2018

               RO

               Jurnalul Oficial al Uniunii Europene

               L 120/4

         DECIZIA (PESC) 2018/715 A CONSILIULUI
   din 14 mai 2018
   de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 22 aprilie 2013, Consiliul a adoptat Decizia 2013/183/PESC (1) privind măsuri restrictive împotriva Republicii Populare Democrate Coreene (RPDC).

               (2)

               La 2 iulie 2015, Consiliul a adoptat Decizia (PESC) 2015/1066 (2), care a adăugat Korea National Insurance Company (KNIC) GmbH și un număr de șase persoane care acționau în numele sau la ordinele acesteia în anexa II la Decizia 2013/183/PESC. La 31 martie 2016, Consiliul a adoptat Decizia (PESC) 2016/475 (3), care a adăugat KNIC în anexa II la Decizia 2013/183/PESC și a eliminat rubrica referitoare la KNIC GmbH. De asemenea, Decizia (PESC) 2016/475 a modificat rubricile referitoare la 6 persoane care acționau în numele sau la ordinele KNIC.

               (3)

               La 27 mai 2016, Consiliul a adoptat Decizia (PESC) 2016/849 (4) privind măsuri restrictive împotriva Republicii Populare Democrate Coreene și de abrogare a Deciziei 2013/183/PESC.

               (4)

               La 5 august 2017, Consiliul de Securitate al Organizației Națiunilor Unite a adoptat Rezoluția 2371 (2017), care prevede noi măsuri împotriva RPDC, inclusiv desemnarea KNIC.

               (5)

               La 10 august 2017, Consiliul a adoptat Decizia de punere în aplicare (PESC) 2017/1459 (5), care a adăugat KNIC în anexa I la Decizia (PESC) 2016/849, iar, la 24 august 2017, Consiliul a adoptat Decizia (PESC) 2017/1504 (6), care a eliminat KNIC din anexa II la Decizia (PESC) 2016/849.

               (6)

               Prin urmare, rubricile privind persoanele care acționează în numele sau la ordinele KNIC ar trebui mutate în anexa III din Decizia (PESC) 2016/849 și eliminate din anexa II.

               (7)

               Prin urmare, anexele III și II la Decizia (PESC) 2016/849 ar trebui modificate în consecință,

         ADOPTĂ PREZENTA DECIZIE:
   Articolul 1
   Anexele III și II la Decizia (PESC) 2016/849 se modifică astfel cum se prevede în anexa la prezenta decizie.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 14 mai 2018.

            Pentru Consiliu

            Președintele

         E. ZAHARIEVA

      (1)  Decizia 2013/183/PESC din 22 aprilie 2013 privind măsuri restrictive împotriva Republicii Populare Democrate Coreene și de abrogare a Deciziei 2010/800/PESC (JO L 111, 23.4.2013, p. 52).

      (2)  Decizia (PESC) 2015/1066 a Consiliului din 2 iulie 2015 de modificare a Deciziei 2013/183/PESC privind măsuri restrictive împotriva Republicii Populare Democrate Coreene (JO L 174, 3.7.2015, p. 25).

      (3)  Decizia (PESC) 2016/475 a Consiliului din 31 martie 2016 de modificare a Deciziei 2013/183/PESC privind măsuri restrictive împotriva Republicii Populare Democrate Coreene (JO L 85, 1.4.2016, p. 34).

      (4)  Decizia (PESC) 2016/849 a Consiliului din 27 mai 2016 privind măsuri restrictive împotriva Republicii Populare Democrate Coreene și de abrogare a Deciziei 2013/183/PESC (JO L 141, 28.5.2016, p. 79).

      (5)  Decizia de punere în aplicare (PESC) 2017/1459 a Consiliului din 10 august 2017 privind punerea în aplicare a Deciziei (PESC) 2016/849 privind măsuri restrictive împotriva Republicii Populare Democrate Coreene (JO L 208, 11.8.2017, p. 38).

      (6)  Decizia (PESC) 2017/1504 a Consiliului din 24 august 2017 de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene (JO L 221, 26.8.2017, p. 22).

      ANEXĂ

                  A.

                  În anexa III la Decizia (PESC) 2016/849 intitulată „Lista persoanelor menționate la articolul 23 alineatul (1) litera (c) și la articolul 27 alineatul (1) litera (c)”, la partea A „Persoane” se adaugă următoarele rubrici:

                              Nume

                              Informații de identificare

                              Data desemnării

                              Motive

                              „19.

                              KIM Il-Su
                              alias: KIM Il Su

                              Data nașterii: 2.9.1965
                              Locul nașterii: Phenian, RPDC.

                              3.7.2015

                              Director în cadrul departamentului de reasigurări al Korea National Insurance Corporation (KNIC), având biroul la sediul de la Phenian, și fost reprezentant-șef autorizat al KNIC la Hamburg, acționând în numele KNIC sau la indicațiile acesteia.

                              20.

                              KANG Song-Sam
                              alias: KANG Song Sam

                              Data nașterii: 5.7.1972
                              Locul nașterii: Phenian, RPDC.

                              3.7.2015

                              Fost reprezentant autorizat al Korea National Insurance Corporation (KNIC) la Hamburg, continuând să acționeze în numele KNIC sau la indicațiile acesteia.

                              21.

                              CHOE Chun-Sik
                              alias: CHOE Chun Sik

                              Data nașterii: 23.12.1963
                              Locul nașterii: Phenian, RPDC.
                              Pașaport nr.: 745132109
                              Valabil până la 12.2.2020

                              3.7.2015

                              Director în cadrul departamentului de reasigurări al Korea National Insurance Corporation (KNIC), cu biroul la sediul de la Phenian, acționând în numele KNIC sau la indicațiile acesteia.

                              22.

                              SIN Kyu-Nam
                              alias: SIN Kyu Nam

                              Data nașterii: 12.9.1972
                              Locul nașterii: Phenian, RPDC.
                              Pașaport nr.: PO472132950

                              3.7.2015

                              Director în cadrul departamentului de reasigurări al Korea National Insurance Corporation (KNIC), având biroul la sediul de la Phenian, și fost reprezentant autorizat al KNIC la Hamburg, acționând în numele KNIC sau la indicațiile acesteia.

                              23.

                              PAK Chun-San
                              alias: PAK Chun San

                              Data nașterii: 18.12.1953
                              Locul nașterii: Phenian, RPDC.
                              Pașaport nr.: PS472220097

                              3.7.2015

                              Director în cadrul departamentului de reasigurări al Korea National Insurance Corporation (KNIC), având biroul la sediul de la Phenian cel puțin până în decembrie 2015, și fost reprezentant-șef autorizat al KNIC la Hamburg, continuând să acționeze în numele KNIC sau la indicațiile acesteia.

                              24.

                              SO Tong Myong

                              Data nașterii: 10.9.1956

                              3.7.2015

                              Președinte al Korea National Insurance Corporation (KNIC), președintele Comitetului director executiv al KNIC (iunie 2012); director general al Korea National Insurance Corporation în septembrie 2013, acționând în numele KNIC sau la indicațiile acesteia.”

                  B.

                  În anexa II la Decizia (PESC) 2016/849, punctul II intitulat „Persoane și entități care furnizează servicii financiare care ar putea contribui la programele RPDC din domeniul nuclear sau legate de rachete balistice sau alte programe legate de arme de distrugere în masă”, la partea A „Persoane” se elimină următoarele rubrici:

                              Nume

                              Pseudonim

                              Informații de identificare

                              Data desemnării

                              Expunere de motive

                              „3.

                              KIM Il-Su

                              KIM Il Su

                              Data nașterii: 2.9.1965
                              Locul nașterii: Phenian, RPDC.

                              3.7.2015

                              Director în cadrul departamentului de reasigurări al Korea National Insurance Corporation (KNIC), având biroul la sediul de la Phenian, și fost reprezentant-șef autorizat al KNIC la Hamburg, acționând în numele KNIC sau la ordinele acesteia.

                              4.

                              KANG Song-Sam

                              KANG Song Sam

                              Data nașterii: 5.7.1972
                              Locul nașterii: Phenian, RPDC.

                              3.7.2015

                              Fost reprezentant autorizat al Korea National Insurance Corporation (KNIC) la Hamburg, continuând să acționeze în numele KNIC sau la ordinele acesteia.

                              5.

                              CHOE Chun-Sik

                              CHOE Chun Sik

                              Data nașterii: 23.12.1963
                              Locul nașterii: Phenian, RPDC.
                              Pașaport nr.: 745132109
                              Valabil până la 12.2.2020

                              3.7.2015

                              Director în cadrul departamentului de reasigurări al Korea National Insurance Corporation (KNIC), cu biroul la sediul de la Phenian, acționând în numele KNIC sau la ordinele acesteia.

                              6.

                              SIN Kyu-Nam

                              SIN Kyu Nam

                              Data nașterii: 12.9.1972
                              Locul nașterii: Phenian, RPDC.
                              Pașaport nr.: PO472132950

                              3.7.2015

                              Director în cadrul departamentului de reasigurări al Korea National Insurance Corporation (KNIC), având biroul la sediul de la Phenian, și fost reprezentant autorizat al KNIC la Hamburg, acționând în numele KNIC sau la ordinele acesteia.

                              7.

                              PAK Chun-San

                              PAK Chun San

                              Data nașterii: 18.12.1953
                              Locul nașterii: Phenian, RPDC.
                              Pașaport nr.: PS472220097

                              3.7.2015

                              Director în cadrul departamentului de reasigurări al Korea National Insurance Corporation (KNIC), având biroul la sediul de la Phenian cel puțin până în decembrie 2015, și fost reprezentant-șef autorizat al KNIC la Hamburg, continuând să acționeze în numele KNIC sau la ordinele acesteia.

                              8.

                              SO Tong Myong

                              Data nașterii: 10.9.1956

                              3.7.2015

                              Președinte al Korea National Insurance Corporation (KNIC), președintele Comitetului director executiv al KNIC (iunie 2012); director general al Korea National Insurance Corporation în septembrie 2013, acționând în numele KNIC sau la ordinele acesteia.”


title: Decizia Consiliului din 14 mai 2018 de numire a unui membru în cadrul Consiliului de administrație al Agenției Europene pentru Produse Chimice

text:
               16.5.2018

               RO

               Jurnalul Oficial al Uniunii Europene

               C 169/1

         DECIZIA CONSILIULUI
   din 14 mai 2018
   de numire a unui membru în cadrul Consiliului de administrație al Agenției Europene pentru Produse Chimice
   (2018/C 169/01)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 79,
   întrucât:

               (1)

               Articolul 79 din Regulamentul (CE) nr. 1907/2006 prevede numirea de către Consiliu, a câte unui reprezentant din fiecare stat membru în calitate de membru în cadrul Consiliului de administrație al Agenției Europene pentru Produse Chimice (denumit în continuare „Consiliul de administrație”).

               (2)

               Prin decizia din 11 mai 2015 (2), Consiliul a numit 15 membri în cadrul Consiliului de administrație.

               (3)

               Guvernul estonian a informat Consiliul cu privire la intenția sa de a îl înlocui pe reprezentantul estonian în cadrul Consiliului de administrație și a prezentat o nominalizare pentru un nou reprezentant, care ar trebui să fie numit pentru perioada rămasă până la 31 mai 2019,

         ADOPTĂ PREZENTA DECIZIE:
   Articolul 1
   Doamna Enda VESKIMÄE, cetățean estonian, născută la 17 mai 1956, este numită în calitatea de membru în cadrul Consiliului de administrație al Agenției Europene pentru Produse Chimice în locul doamnei Aive TELLING, pentru perioada cuprinsă între 14 mai 2018 și 31 mai 2019.
   Articolul 2
   Prezenta decizie intră în vigoare la data adoptării.

      Adoptată la Bruxelles, 14 mai 2018.

            Pentru Consiliu

            Președintele

         E. ZAHARIEVA

      (1)  JO L 396, 30.12.2006, p. 1.

      (2)  Decizia Consiliului din 11 mai 2015 de numire a 15 membri în cadrul Consiliului de administrație al Agenției Europene pentru Produse Chimice (JO C 161, 14.5.2015, p. 2).


title: Decizia (UE) 2018/727 a Consiliului din 14 mai 2018 de numire a unui supleant, propus de România, în cadrul Comitetului Regiunilor

text:
               17.5.2018

               RO

               Jurnalul Oficial al Uniunii Europene

               L 122/34

         DECIZIA (UE) 2018/727 A CONSILIULUI
   din 14 mai 2018
   de numire a unui supleant, propus de România, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului român,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 3 aprilie 2017, prin Decizia (UE) 2017/665 a Consiliului (4), domnul Florin Grigore TECĂU a fost înlocuit de domnul Marius Horia ȚUȚUIANU în calitatea de supleant.

               (2)

               La 25 septembrie 2017, prin Decizia (UE) 2017/1762 a Consiliului (5), un loc de supleant în cadrul Comitetului Regiunilor a devenit vacant ca urmare a numirii domnului Marius Horia ȚUȚUIANU în calitatea de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Este numită în calitatea de supleant în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               —

               doamna Daniela CÎMPEAN, President of Sibiu County Council.

         Articolul 2
   Prezenta decizie intră în vigoare la data adoptării.

      Adoptată la Bruxelles, 14 mai 2018.

            Pentru Consiliu

            Președintele

         E. ZAHARIEVA

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

      (4)  Decizia (UE) 2017/665 a Consiliului din 3 aprilie 2017 de numire a cinci membri și a nouă supleanți, propuși de România, în cadrul Comitetului Regiunilor (JO L 94, 7.4.2017, p. 40).

      (5)  Decizia (UE) 2017/1762 a Consiliului din 25 septembrie 2017 de numire a doi membri, propuși de România, în cadrul Comitetului Regiunilor (JO L 250, 28.9.2017, p. 56).


               13.6.2018

               RO

               Jurnalul Oficial al Uniunii Europene

               C 204/216

         P8_TA(2016)0330
   Numirea unui membru al Curții de Conturi – Leo Brincat
   Decizia Parlamentului European din 13 septembrie 2016 privind propunerea de numire a lui Leo Brincat ca membru al Curții de Conturi (C8-0185/2016 – 2016/0806(NLE))
   (Procedura de consultare)
   (2018/C 204/31)

      Parlamentul European,

               —

               având în vedere articolul 286 alineatul (2) din Tratatul privind funcționarea Uniunii Europene, în temeiul căruia a fost consultat de către Consiliu (C8-0185/2016),

               —

               având în vedere articolul 121 din Regulamentul său de procedură,

               —

               având în vedere raportul Comisiei pentru control bugetar (A8-0257/2016),

               A.

               întrucât Comisia sa pentru control bugetar a evaluat calificările candidatului propus, ținând seama în special de condițiile prevăzute la articolul 286 alineatul (1) din Tratatul privind funcționarea Uniunii Europene;

               B.

               întrucât, în cadrul reuniunii sale din 5 septembrie 2016, Comisia pentru control bugetar l-a audiat pe candidatul propus de Consiliu ca membru al Curții de Conturi,

               1.

               emite un aviz nefavorabil privind propunerea Consiliului de numire a lui Leo Brincat ca membru al Curții de Conturi și cere Consiliului să își retragă propunerea și să îi prezinte o nouă propunere;

               2.

               încredințează Președintelui sarcina de a transmite prezenta decizie Consiliului și, spre informare, Curții de Conturi, precum și celorlalte instituții ale Uniunii Europene și instituțiilor de control din statele membre.


title: Decizia (UE) 2018/934 a Consiliului din 25 iunie 2018 privind punerea în aplicare a dispozițiilor rămase ale acquis-ului Schengen referitoare la Sistemul de informații Schengen în Republica Bulgaria și în România

text:
               2.7.2018

               RO

               Jurnalul Oficial al Uniunii Europene

               L 165/37

         DECIZIA (UE) 2018/934 A CONSILIULUI
   din 25 iunie 2018
   privind punerea în aplicare a dispozițiilor rămase ale acquis-ului Schengen referitoare la Sistemul de informații Schengen în Republica Bulgaria și în România
   CONSILIUL UNIUNII EUROPENE,
   având în vedere Actul de aderare a Republicii Bulgaria și a României, în special articolul 4 alineatul (2),
   având în vedere avizul Parlamentului European (1),
   întrucât:

               (1)

               În conformitate cu articolul 4 alineatul (2) primul paragraf din Actul de aderare a Republicii Bulgaria și a României (denumit în continuare „Actul de aderare din 2005”), dispozițiile acquis-ului Schengen, altele decât cele menționate în anexa II la actul menționat, la care aderă Republica Bulgaria (denumită în continuare „Bulgaria”) și România după aderare urmează să se aplice în Bulgaria și în România în temeiul unei decizii a Consiliului în acest sens, după verificarea îndeplinirii condițiilor necesare pentru aplicarea tuturor părților acquis-ului Schengen.

               (2)

               La 29 iunie 2010, Consiliul a adoptat Decizia 2010/365/UE (2). În urma acestei decizii, dispozițiile acquis-ului Schengen referitoare la Sistemul de informații Schengen (SIS) au început să se aplice în Bulgaria și România de la 15 octombrie 2010, cu excepția obligației de a refuza intrarea sau șederea pe teritoriul lor a resortisanților țărilor terțe pentru care a fost emisă o semnalare de către un alt stat membru în scopul refuzării intrării sau șederii în conformitate cu Regulamentul (CE) nr. 1987/2006 al Parlamentului European și al Consiliului (3) și cu obligația de a nu emite semnalări SIS și de a nu introduce informații suplimentare, precum și de a nu face schimb de informații suplimentare privind resortisanții țărilor terțe în scopul refuzării intrării sau șederii, în conformitate cu Regulamentul (CE) nr. 1987/2006 (denumite în continuare „restricții rămase”).

               (3)

               La 9 iunie 2011, Consiliul a concluzionat, în conformitate cu procedurile de evaluare Schengen aplicabile, că Bulgaria și România au îndeplinit condițiile în toate domeniile acquis-ului Schengen referitoare la frontierele aeriene, frontierele terestre, cooperarea polițienească, protecția datelor, SIS, frontierele maritime și vize.

               (4)

               La 12 octombrie 2017, Consiliul a adoptat Decizia (UE) 2017/1908 (4) de punere în aplicare a anumitor dispoziții ale acquis-ului Schengen referitoare la Sistemul de informații privind vizele (VIS) în Bulgaria și România, fără a aduce atingere deciziei separate a Consiliului care urmează să fie adoptată în unanimitate în conformitate cu articolul 4 alineatul (2) din Actul de aderare din 2005 în ceea ce privește eliminarea controalelor la frontierele interne ale statelor membre în cauză. Punerea în aplicare a dispozițiilor respective care autorizează Bulgaria și România să acceseze datele VIS în vederea consultării și în conformitate cu procedurile și condițiile specificate în decizia respectivă are ca obiectiv facilitarea controalelor efectuate de Bulgaria și România la punctele de trecere a frontierei la frontierele lor externe, care sunt frontierele externe ale spațiului Schengen, și pe teritoriul lor, sporind prin aceasta nivelul de securitate în spațiul Schengen și facilitând lupta împotriva criminalității grave și a terorismului.

               (5)

               Pentru a crește nivelul de securitate în spațiul Schengen și pentru a eficientiza lupta împotriva criminalității grave și a terorismului, controalele efectuate de Bulgaria și România la frontierele lor externe și pe teritoriul lor ar trebui să devină mai eficace prin emiterea de semnalări în SIS în scopul refuzării intrării sau șederii și dând curs unor astfel de semnalări introduse de alte state membre, în special dacă astfel de semnalări se bazează pe o amenințare la adresa ordinii publice sau a securității publice sau a securității naționale. Pentru a se asigura că Bulgaria și România au obligația de a refuza intrarea sau șederea pe teritoriul lor a resortisanților țărilor terțe pentru care a fost emisă o interdicție de intrare de către un alt stat membru, precum și obligația de a emite astfel de semnalări SIS, este oportun să se elimine restricțiile rămase privind utilizarea SIS. Eliminarea restricțiilor respective în Bulgaria și România va contribui la creșterea nivelului de securitate în spațiul Schengen și la eficientizarea luptei împotriva criminalității grave și a terorismului.

               (6)

               Este oportun să se stabilească o dată începând cu care ar trebui eliminate restricțiile rămase ale acquis-ului Schengen referitoare la SIS. Articolul 25 din Convenția de punere în aplicare a Acordului Schengen din 14 iunie 1985 dintre guvernele statelor din Uniunea Economică Benelux, Republica Federală Germania și Republica Franceză privind eliminarea treptată a controalelor la frontierele lor comune (5) (denumită în continuare „Convenția Schengen”) privind consultările pentru permisele de ședere și alertele în vederea refuzării intrării ar trebui să se aplice începând cu aceeași dată.

               (7)

               Prezenta decizie nu aduce atingere eliminării controalelor la frontierele interne ale statelor membre în cauză, care ar trebui să facă obiectul unei decizii separate a Consiliului care urmează să fie adoptată în unanimitate, în conformitate cu articolul 4 alineatul (2) din Actul de aderare din 2005.

               (8)

               Întrucât verificarea în conformitate cu procedurile de evaluare Schengen aplicabile privind Bulgaria și România a fost deja încheiată în temeiul articolului 4 alineatul (2) din Actul de aderare din 2005, verificarea în temeiul articolului 1 alineatul (1) litera (b) din Regulamentul (UE) nr. 1053/2013 al Consiliului (6) nu va fi efectuată cu privire la statele membre menționate. Cu toate acestea, în urma adoptării prezentei decizii a Consiliului, eliminarea restricțiilor rămase privind utilizarea SIS ar trebui să intre în vigoare la 1 august 2018.

               (9)

               În ceea ce privește Islanda și Norvegia, prezenta decizie constituie o dezvoltare a dispozițiilor acquis-ului Schengen în sensul Acordului încheiat de Consiliul Uniunii Europene și Republica Islanda și Regatul Norvegiei privind asocierea acestora din urmă la implementarea, aplicarea și dezvoltarea acquis-ului Schengen (7), incluse în domeniul de aplicare menționat la articolul 1 litera G din Decizia 1999/437/CE a Consiliului (8).

               (10)

               În ceea ce privește Elveția, prezenta decizie constituie o dezvoltare a dispozițiilor acquis-ului Schengen în sensul Acordului dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, asigurarea respectării și dezvoltarea acquis-ului Schengen (9), incluse în domeniul de aplicare menționat la articolul 1 litera G din Decizia 1999/437/CE coroborat cu articolul 3 din Decizia 2008/146/CE a Consiliului (10).

               (11)

               În ceea ce privește Liechtensteinul, prezenta decizie constituie o dezvoltare a dispozițiilor acquis-ului Schengen în sensul Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen (11), incluse în domeniul de aplicare menționat la articolul 1 litera G din Decizia 1999/437/CE coroborat cu articolul 3 din Decizia 2011/350/UE a Consiliului (12),

         ADOPTĂ PREZENTA DECIZIE:
   Articolul 1
   (1)   Restricțiile rămase ale acquis-ului Schengen referitoare la SIS, astfel cum sunt menționate la articolul 1 alineatul (4) literele (a) și (b) din Decizia 2010/365/UE, nu se aplică Bulgariei și României între ele și în raporturile lor cu Regatul Belgiei, Republica Cehă, Regatul Danemarcei, Republica Federală Germania, Republica Estonia, Republica Elenă, Regatul Spaniei, Republica Franceză, Republica Italiană, Republica Letonia, Republica Lituania, Marele Ducat al Luxemburgului, Ungaria, Republica Malta, Regatul Țărilor de Jos, Republica Austria, Republica Polonă, Republica Portugheză, Republica Slovenia, Republica Slovacă, Republica Finlanda și Regatul Suediei, precum și cu Republica Islanda, Principatul Liechtenstein, Regatul Norvegiei și Confederația Elvețiană.
   (2)   Articolul 25 din Convenția Schengen se aplică Bulgariei și României, între ele și în relațiile cu statele menționate la alineatul (1) de la prezentul articol.
   (3)   Aplicarea alineatelor (1) și (2) de la prezentul articol nu aduce atingere adoptării unei decizii a Consiliului prin care se stabilește data eliminării controalelor la frontierele interne cu Bulgaria și România.
   Articolul 2
   Prezenta decizie intră în vigoare la data adoptării.
   Se aplică din 1 august 2018.
   Articolul 3
   Prezenta decizie se aplică în conformitate cu tratatele.

      Adoptată la Luxemburg, 25 iunie 2018.

            Pentru Consiliu

            Președintele

         N. DIMOV

      (1)  Avizul din 13 iunie 2018 (nepublicat încă în Jurnalul Oficial).

      (2)  Decizia 2010/365/UE a Consiliului din 29 iunie 2010 privind aplicarea dispozițiilor acquis-ului Schengen referitoare la Sistemul de Informații Schengen în Republica Bulgaria și în România (JO L 166, 1.7.2010, p. 17).

      (3)  Regulamentul (CE) nr. 1987/2006 al Parlamentului European și al Consiliului din 20 decembrie 2006 privind instituirea, funcționarea și utilizarea Sistemului de informații Schengen din a doua generație (SIS II) (JO L 381, 28.12.2006, p. 4).

      (4)  Decizia (UE) 2017/1908 a Consiliului din 12 octombrie 2017 privind punerea în aplicare a anumitor dispoziții ale acquis-ului Schengen referitoare la Sistemul de informații privind vizele în Republica Bulgaria și în România (JO L 269, 19.10.2017, p. 39).

      (5)  JO L 239, 22.9.2000, p. 19.

      (6)  Regulamentul (UE) nr. 1053/2013 al Consiliului din 7 octombrie 2013 de instituire a unui mecanism de evaluare și monitorizare în vederea verificării aplicării acquis-ului Schengen și de abrogare a Deciziei Comitetului executiv din 16 septembrie 1998 de instituire a Comitetului permanent pentru evaluarea și punerea în aplicare a Acordului Schengen (JO L 295, 6.11.2013, p. 27).

      (7)  JO L 176, 10.7.1999, p. 36.

      (8)  Decizia 1999/437/CE a Consiliului din 17 mai 1999 privind anumite modalități de aplicare a Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen (JO L 176, 10.7.1999, p. 31).

      (9)  JO L 53, 27.2.2008, p. 52.

      (10)  Decizia 2008/146/CE a Consiliului din 28 ianuarie 2008 privind încheierea, în numele Comunității Europene, a Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (JO L 53, 27.2.2008, p. 1).

      (11)  JO L 160, 18.6.2011, p. 21.

      (12)  Decizia 2011/350/UE a Consiliului din 7 martie 2011 privind încheierea, în numele Uniunii Europene, a Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen, în ceea ce privește eliminarea controalelor la frontierele interne și circulația persoanelor (JO L 160, 18.6.2011, p. 19).


title: Decizia Consiliului din 26 iunie 2018 de numire a șapte membri în cadrul Consiliului de administrație al Autorității Europene pentru Siguranța Alimentară

text:
                  2.7.2018

                  RO

                  Jurnalul Oficial al Uniunii Europene

                  C 230/2

            DECIZIA CONSILIULUI
      din 26 iunie 2018
      de numire a șapte membri în cadrul Consiliului de administrație al Autorității Europene pentru Siguranța Alimentară
      (2018/C 230/02)
      CONSILIUL UNIUNII EUROPENE,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 25 alineatul (1),
      având în vedere lista candidaților prezentată Consiliului de către Comisia Europeană prin scrisoarea din 24 ianuarie 2018,
      având în vedere punctele de vedere exprimate de Parlamentul European prin scrisoarea din 16 mai 2018,
      întrucât:

                  (1)

                  Este esențial să se asigure independența, înalta calitate științifică, transparența și eficiența Autorității Europene pentru Siguranța Alimentară. De asemenea, este indispensabilă asigurarea cooperării între statele membre și autoritatea respectivă.

                  (2)

                  Mandatul unui număr de șapte membri ai Consiliului de administrație al Autorității Europene pentru Siguranța Alimentară se încheie la 30 iunie 2018.

                  (3)

                  Lista înaintată de Comisie a fost examinată în vederea numirii a șapte noi membri ai Consiliului de administrație al Autorității Europene pentru Siguranța Alimentară pe baza documentației furnizate de Comisie și luându-se în considerare punctele de vedere exprimate de Parlamentul European. Scopul este de a se asigura cel mai înalt nivel de competență, o gamă largă de cunoștințe relevante, de exemplu în domeniul managementului și al administrației publice, precum și cea mai largă distribuție geografică posibilă la nivelul Uniunii.

                  (4)

                  Articolul 25 alineatul (1) din Regulamentul (CE) nr. 178/2002 prevede ca patru dintre membrii Consiliului de administrație al Autorității Europene pentru Siguranța Alimentară să aibă experiență în organizații reprezentând consumatorii și alte interese din lanțul alimentar. Mandatul unui număr de trei membri ai Consiliului de administrație cu o astfel de experiență se încheie la 30 iunie 2018; unul având experiență în organizații reprezentând consumatorii, iar doi având experiență în organizații care reprezintă alte interese din lanțul alimentar. Prin urmare, membrii respectivi ar trebui să fie înlocuiți de membri care au experiență în organizații reprezentând consumatorii și alte interese din lanțul alimentar, și ambele subcategorii – consumatorii și alte interese din lanțul alimentar – ar trebui să fie reprezentate.

                  (5)

                  Articolul 25 alineatul (2) din Regulamentul (CE) nr. 178/2002 prevede că durata mandatului membrilor este de patru ani, putând fi reînnoit o singură dată. Unul din candidații care au experiență în organizații reprezentând consumatorii a fost deja numit în calitate de membru al consiliului de administrație prin Deciziile Consiliului din 24 iunie 2013 (2) și din 16 iunie 2014 (3). Acesta a fost numit inițial pe durata rămasă a mandatului unui membru demisionar pentru un an și, ulterior, a fost numit pentru un mandat de patru ani. Prin urmare, acest membru ar trebui numit numai pentru o perioadă de trei ani, astfel încât durata totală a mandatului său să nu depășească opt ani,

            ADOPTĂ PREZENTA DECIZIE:
      Articolul 1
      Următoarele persoane se numesc în calitate de noi membri ai Consiliului de administrație al Autorității Europene pentru Siguranța Alimentară pentru perioada cuprinsă între 1 iulie 2018 și 30 iunie 2022:
      Geronimo Răducu BRĂNESCU
      Herman DIRICKS
      Libor DUPAL (*1)

      Iñaki EGUILEOR
      András SZÉKÁCS
      Annette TOFT (*2)

      Articolul 2
      Următoarea persoană se numește în calitate de nou membru al Consiliului de administrație al Autorității Europene pentru Siguranța Alimentară pentru perioada cuprinsă între 1 iulie 2018 și 30 iunie 2021:
      Raymond O'ROURKE (*3)

      Articolul 3
      Prezenta decizie intră în vigoare la data adoptării.

         Adoptată la Luxemburg, 26 iunie 2018.

               Pentru Consiliu

               Președintele

            E. ZAHARIEVA

         (1)  JO L 31, 1.2.2002, p. 1.

         (2)  Decizia Consiliului din 24 iunie 2013 de numire a unui membru în cadrul Consiliului de administrație al Autorității Europene pentru Siguranța Alimentară (JO C 187, 29.6.2013, p. 7).

         (3)  Decizia Consiliului din 16 iunie 2014 de numire a jumătate dintre membrii Consiliului de administrație al Autorității Europene pentru Siguranța Alimentară (JO C 192, 21.6.2014, p. 2).

         (*1)  Experiență dobândită în organizații reprezentând consumatorii.

         (*2)  Experiență dobândită în organizații reprezentând alte interese din lanțul alimentar.

         (*3)  Experiență dobândită în organizații reprezentând consumatorii.